**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ:**

**ОТ ЕНЧО ЕНЧЕВ**

**ЗА КМЕТ НА ОБЩИНА РУСЕ,**

*съгласно Заповед № РД-01-1869/27.06.2024 г.*

**ОТНОСНО**: Приемане на Програма за осигуряване на достъпна архитектурна среда на гражданите, на територията на община Русе (2024-2027) /Програмата/, в изпълнение на Конвенцията на ООН за хората с увреждания, чл. 53, ал. 2, т. 2 от Закона за хората с увреждания и във връзка с изискванията на чл. 5 от Наредба №РД-02-2/26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията.

**УВАЖАЕМИ ОБЩИНСКИ СЪВЕТНИЦИ,**

Във връзка с разпоредбата на чл. 53, ал. 2, т. 2 от Закона за хората с увреждания и изискванията на чл. 5 от Наредба №РД-02-2/26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията и спазване на международни и европейски нормативни актове, Община Русе разработи Общинска Програма за осигуряване на достъпна архитектурна среда на гражданите, на територията на община Русе за период 2024-2027 г., която е продължение на приключилата Програма 2022-2023, приета с Решение № 1011, прието с Протокол № 36/14.07.2022 г. от Общински съвет –Русе.

Основните направления в Програмата са:

* Здравеопазване/здравни и медицински услуги и дейности: общински лечебни заведения и медицински центрове; детски ясли/;
* Спорт. Общински спортни обекти и съоръжения;
* Образование- общински и държавни образователни институции;
* Социални услуги и дейности;
* Култура- театър, опера, библиотека, младежки центрове и др.;
* Транспортна инфраструктура и комуникации;
* Мерки за достъпна архитектурна среда в жилищната мрежа.

Основната цел на Общинската Програма за достъпна архитектурна среда е поетапно осигуряване на достъпна градска/архитектурна среда за всички граждани, което гарантира устойчивото развитие на град Русе, като областен административен център и пълноценно участие на хората в обществения живот.

Изпълнението на целите, включените дейности и мерки за изпълнение в Общинската програма за достъпна архитектурна среда 2024-2027 г. ще доведе до:

* Подобряване на градската среда и цялостното устойчиво градско развитие на Община Русе;
* Равен достъп на гражданите до образователни, здравни, трудови, социални и културни услуги и дейности, както и участие в обществения живот;
* Повишаване информираността на обществото за толерантност и недопускане на дискриминация;
* Подобряване на транспортната мрежа и цялата инфраструктура, свързана с придвижването на хората с увреждания.
* Публикуване на план-схема за транспортна мрежа на община Русе, с най-важни обекти и значими услуги.
* Стимулиране участието на граждани с увреждания във всички сфери на социално-икономическия живот и недопускане на изолация.
* Спазване на българското и европейското законодателство, насочено към защита правата на гражданите с увреждания и осигуряване на пълноценен живот.

Предвид гореизложеното и на основание чл. 63, ал. 1 от Правилника за организацията и дейността на Общински съвет, предлагам Общински съвет Русе, да вземе следното

**РЕШЕНИЕ:**

На основание чл. 21, ал. 2, във връзка с чл. 21, ал. 1, т. 23 от Закона за местно самоуправление и местна администрация, във връзка с чл. 63, т. 1 от Закона за хората с увреждания, Общински съвет Русе

**Р Е Ш И:**

Приема Програмата за осигуряване на достъпна архитектурна среда на гражданите, на територията на община Русе (2024-2027).

**ВНОСИТЕЛ:**

**ЕНЧО ЕНЧЕВ**

**ЗА КМЕТ НА ОБЩИНА РУСЕ,**

*съгласно Заповед № РД-01-1869/27.06.2024 г.*



**ОБЩИНА РУСЕ**

**ПРОГРАМА ЗА ОСИГУРЯВАНЕ НА ДОСТЪПНА АРХИТЕКТУРНА СРЕДА НА ГРАЖДАНИТЕ НА ТЕРИТОРИЯТА НА ОБЩИНА РУСЕ (2024-2027 г.)**

В изпълнение на разпоредбата на чл. 53, ал. 2, т. 2 от Закона за хората с увреждания и изискванията на чл. 5 от Наредба № РД-02-2/26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията, на основание чл. 44, ал. 2, във връзка с чл. 44, ал. 1, т. 1 и т. 8 от ЗМСМА.

**Решение № …………………., прието с Протокол №………………г. на Общински съвет –Русе.**

**Съдържание:**

1. **Въведение.**

|  |  |
| --- | --- |
| **1.Визия.** |  |
| **2. Цели.** |  |
| **2.1. Обща цел.** |  |
| **2.2. Специфични цели.** |  |
| **3. Приоритетни направления.** | |

**II. Правна характеристика.**

**III. Кратък актуален ситуационен анализ на средата на територията на община Русе.**

**IV. Мерки за осигуряване на достъпна архитектурна среда за гражданите, на територията на община Русе, по направления:**

1. **Здравеопазване: Общински лечебни заведения и медицински центрове; детски ясли, Детска млечна кухня и пунктове;**
2. **Спорт: Общински спортни обекти;**
3. **Образование и обучение: Образователни услуги - детски градини и училища;**
4. **Социални услуги и дейности;**
5. **Култура: Общински обекти и сгради, свързани с култура и изкуство;**
6. **Комунални дейности и услуги. Транспортна инфраструктура;**

**6.1Архитектурен достъп на гражданите по улици, квартали и булеварди, подлези и надлези**

**6.2 Достъпна транспортна мрежа за гражданите: достъпен градски и междуградски транспорт;**

* 1. **Подобряване достъпа на хора с увреждания до зоните за почасово платено паркиране и паркинги общинска собственост, както и право на паркиране на индивидуално паркомясто пред дома;**

1. **Жилища: Мерки за достъпна архитектурна среда в жилища;**
2. **Актуална информация на гражданите с увреждания;**

**I. ВЪВЕДЕНИЕ:**

1. **Визия**

Изграждането на съвременни елементи за достъпна архитектурна среда на гражданите е основен приоритет в националната политика на Р България.

Мерките и действията, предприети от държавни, общински и граждански организации и лица, гарантиращи равен достъп на всички граждани и правото им на активно участие в обществения живот са определящи фактори за демократичност, солидарност, равнопоставеност и хуманност на съвременното българско общество.

Устойчивото интегрирано градско развитие на град Русе, като областен административен център и гранична зона на ЕС е пряко свързан с планиране и изпълнение на мерките, осигуряващи достъпна архитектурна среда на гражданите.

Община Русе активно следва националната политика за защита правата на хората с увреждания за равен достъп до всички услуги и участие в обществения живот, чрез поетапно планиране и реализиране на дейности и мерки, насочени към осигуряването на достъпна архитектурна среда.

В тази връзка, през 2022 г., община Русе разработи **Общинска Програма за осигуряване на достъпна архитектурна среда на гражданите, на територията на община Русе 2022-2023 /Програмата/,** приета с Решение № 1011, прието с Протокол № 36/14.07.2022 г. на Общински съвет-Русе, в изпълнение на разпоредбата на чл. 53, ал. 2, т. 2 от Закона за хората с увреждания и изискванията на чл. 5 от Наредба № РД-02-2/26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията, на основание чл. 44, ал. 2, във връзка с чл. 44, ал. 1, т. 1 и т. 8 от ЗМСМА.

Програмата съдържаше изпълнение на мерки и дейности, насочени към осигуряване на достъпна среда в транспортна инфраструктура, културно-образователна, здравно-социална, жилища и достъп до обществени сгради, туристически и търговски обекти и всички обекти с обществено значение, спортни и развлекателни услуги, заетост и др. ще доведе до упражняване на човешките права на всички граждани, особено за граждани със специфични потребности и различни видове и степен на увреждания.

За изпълнение на заложените дейности по Програмата за 2022 г. и 2023 г. е събрана информация от ангажираните институции на местно ниво и е съставен Мониторингов годишен доклад от експерт от дирекция „Социални и здравни дейности“, община Русе и одобрен с Решение на Общински съвет Русе /през м. февруари 2022 г. и месец февруари 2023 г.,/.

Настоящият стратегически документ: Общинска Програма за осигуряване на достъпна архитектурна среда на гражданите, на територията на община Русе 2024-2027 /Програмата/ е продължение на горецитираната Програма за 2022-2023, както и целите на община Русе за подобряване средата на живот на гражданите и правото им на участие в обществения живот. Планираните дейности обхващат период 2024-2027 и кореспондират с редица други важни национални и европейски стратегически документи: оперативни програми, финансирани от ЕСФ, Националната стратегия за хората с увреждания 2021-2030 г., Национален план за развитие на Р България, ПИРО 2021-2027 и др.

1. **Цели на Програмата:**

**2.1. Основна цел на Програмата 2024-2027:**

Изграждане на достъпна градска/архитектурна среда за гражданите, вкл. за граждани с различна степен и вид на увреждане и правото им на достъп до услуги и участие във всяка сфера и дейности в обществения живот.

**2.2. Специфични цели:**

2.2.1. Интегриран подход на община Русе към изграждане на достъпна архитектурна среда за всички граждани, като задължителен елемент от политиките за постигане на устойчиво градско развитие.

2.2.2.Повишаване качеството на живот, социално включване и равнопоставеност на гражданите, с приоритет деца и лица с увреждания.

2.2.3.Повишаване ефективността на контрол от община Русе, при изпълнението на мерките и елементите за осигуряване на достъпна архитектурна среда за гражданите.

1. **Приоритетни направления: Основните направления в настоящият стратегически документ продължават да бъдат:**

**3.1.** Здравеопазване-равен достъп до здравни и медицински услуги и дейности: общински лечебни заведения и медицински центрове; детски ясли, Детска млечна кухня и пунктове й;

**3.2.** Спорт: общински спортни обекти и съоръжения-правото на спорт и физкултура на гражданите;

**3.3.** Образование: равен достъп до образователни институции-ДГ и учебни заведения;

**3.4.** Социални услуги: развитие на качествени услуги и осигуряване на достъп на гражданите до общодостъпни, специализирани и услуги-резидентен тип;

**3.5.** Култура: достъп до културни обекти и услуги: Художествена галерия, читалища, опера, библиотека, центрове за танци и др.;

**3.6.** Транспортна инфраструктура и комуникации-

* архитектурен достъп на гражданите по улици, квартали и булеварди, подлези и надлези;
* достъпна транспортна мрежа за гражданите: достъпен градски и междуградски транспорт;
* достъпност на спирките на обществения градски транспорт, тротоари, кръстовища и др.;
* подобряване достъпа на хора с увреждания до зоните за почасово платено паркиране и паркинги общинска собственост;
* предоставяне право на паркиране на индивидуално паркомясто пред дома и право на достъпна архитектурна среда до жилища.

**3.7.** Мерки за предоставяне на информация в достъпна форма за гражданите с увреждания;

**3.9.** Мерки за достъпна архитектурна среда в жилищната мрежа.

**II**. **ПРАВНА ХАРАКТЕРИСТИКА**

**Националната политика в** **осигуряването на достъпна архитектурна среда за гражданите се определя и регулира както от нормативни документи** с национален обхват, така и от международни стратегически документи, като: Конвенцията за правата на хората с увреждания на ООН, Европейската стратегия за правата на хората с увреждания 2021–2030, Европейската социална харта /ревизирана/, Европейската харта „Спорт за всички хора с увреждания”, Стратегия на Съвета на Европа за хората с увреждания 2017 – 2023 г. и др.

България предприе редица действия за прилагане разпоредбите на Конвенцията за правата на хората с увреждания, чието начало е поставено с подписването й от българска страна през 2007 г. През 2012 г. Конвенцията е ратифицирана у нас със закон, приет от 41-то Народно събрание на 26.01.2012 г.

Редица законови и подзаконови нормативни актове регламентират разнообразните аспекти на обществените отношения, касаещи мерки за осигуряване на достъпна градска среда за всички, сред които са: Закон за устройство на територията, Закон за хора с увреждания, Закон за движението по пътищата, Закон за автомобилните превози, Закон за електронните съобщения, Наредба №РД-02-2/26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията, Наредба №2 от 15 март 2002 г. за условията и реда за утвърждаване на транспортни схеми и за осъществяване на обществени превози на пътници с автобуси, Наредба №43 за железопътен превоз на пътници, багажи и колетни пратки, Наредба №6 от 13 март 2008 г. за универсалната услуга по Закона за електронните съобщения (Раздел VI „Специални мерки за хора с увреждания”) и др.

В международен аспект, Конвенцията за права на хората с увреждания е първият международно правен акт, който е подписан за най-кратко време от най-много страни в историята на ООН. По своята същност Конвенцията е първият обширен и изчерпателен международен договор за правата на човека, който е приет през XXI век. Конвенцията е приета от Общото събрание на ООН на 13 декември 2006 г., а влиза в сила от 3 май 2008 г. обн. ДВ, бр. 37 от 15.05.2012 г., в сила от 21.04.2012 г. Това я прави част от вътрешното ни законодателство.

С Решение № 740 на Министерския съвет от 19.10.2023 г. е приета Национална стратегия за хората с увреждания 2021-2030, съобразена с водещият стратегически документ-Националната програма за развитие България 2030 (НПР България 2030), който определя визията и общите цели на политиките за развитие във всички сектори на държавното управление. НПР България 2030 е съобразена и с Програмата за устойчиво развитие за периода до 2030 г. на ООН „Да преобразим света“.

Като проблем при изпълнение на заложените цели и мерки може да се посочи липсата на включен финансов ресурс /предвиден в Националния бюджет и структурните фондове на финансиране от ЕС и Световната банка/ за изграждане на достъпна среда.

От анализ на жизнения стандарт на хората в ЕС е установено, че при хората с увреждания, делът на бедните e със 70% по-висок от средния, като това определено се дължи на редица бариери и ограничения за достъп до работни места и трудовия пазар и е ярко доказателство за връзката между достъпна архитектурна среда и качество и стандарт на живот на хората с различни потребности и вид степен на увреждане.

Продължава проблема при планиране и изграждане на достъпна архитектурна среда на територията на община Русе, предвид липсата на държавно финансиране и подпомагане на общините като цяло, при осигуряване на достъпност на гражданите във всяка една сфера от обществения живот. Особено тревожен е фактът, че в малките населени места, където липсва осигурен обществен транспорт за връзка на гражданите до по-големия град или населено място за здравни, образователни, търговски услуги и др., необходими за нормалния човешки бит, прогресивно нараства броят на самотни възрастни хора и лица с увреждания.

**III. КРАТЪК АКТУАЛЕН СИТУАЦИОНЕН АНАЛИЗ НА СРЕДАТА НА ТЕРИТОРИЯТА НА ОБЩИНА РУСЕ**

Извършеният анализ е съставен по съответните приоритетни направления: здравеопазване и медицински услуги; образование, обучение и заетост; култура; спорт; комунални услуги и дейности, транспортни средства, осветление, улична и булевардна мрежа и актуална информация; сгради с обществено значение; жилища, във връзка разработването на настоящата Програма на община Русе за осигуряване на достъпна архитектурна среда на гражданите, вкл. на гражданите с увреждания.

Анализът е обобщен, въз основа на изискана и представена в община Русе актуална информация за състояние на средата, от всички включени компетентни органи и лица-представители на хора с увреждания.

1. **Направление „Здравеопазване“. Анализ на общински лечебни заведения и медицински центрове; детски ясли, Детска млечна кухня и пунктове;**

От предоставената информация се установи следното:

* 1. Специализирана болница за активно лечение на пневмо-фтизиатрични заболявания „Д-р Д. Граматиков“ /СБАЛПФЗ/-Русе:

Предприети са мерки за изграждане на следните съоръжения за достъпна архитектурна среда:

-рампа за инвалиди на входа на Диагностично-Консултативния Блок;

-рампа за инвалиди на входа на клинична лаборатория;

-асансьор за улеснен достъп до стационара с възможност за ползване от пациенти със затруднено придвижване;

-помещение за тоалет на хора с увреждания;

-специално инструктиран персонал за съдействие на пациенти в неравностойно положение, по отношение на придвижване, преобличане, хранене и др.

*По данни на СБАЛПФЛ „Д-р Граматиков“-Русе, въпреки предприетите действия за адаптация и придвижване на хора в неравностойно положение е необходимо да се направят следните важни подобрения:*

-изграждане на помещение за тоалет за хора с увреждания в Диагностично-консултативния блок /ДКБ/;

-подобрения, които са предвидени в проектираната пристройка на ДКБ;

-изграждане на асансьор в ДКБ за пациенти със затруднено придвижване на втория етаж;

1.2 Диагностично-консултативен център 1-Русе ЕООД:

От предоставената информация се установи, че има изграден асансьор за придвижване на хора с увреждания и майки с колички, но в асансьора няма изграден Брайлов надпис. Посочва се като проблем липсата на финансови средства.

* 1. Център по дентална медицина 1-Русе ЕООД:

Ремонтирана е инвалидната рампа; стъпалата на главния вход са изцяло подновени и достъпни; сградата разполага с инвалидна количка, която улеснява придвижването на хора с увреждания; на 2-ри и 3-ти етаж има пригодени тоалетни за хора с увреждания; всички бутони на таблото в посетителския асансьор са с Брайлова азбука, като асансьорът е подходящ по размер за лица с инвалидна количка.

1.4 Комплексен онкологичен център /КОЦ/ Русе:

По данни на КОЦ, достъпът на гражданите с увреждания е осигурен посредством съществуваща рампа в ляво от централния вход на сградата.

1.5 УМБАЛ „Канев“ Русе АД:сградата на лечебното заведение отговоря на изискванията за достъпна среда. Изградени са асансьори и рамки до всички отделения, с цел свободно придвижване на всички граждани.

1.6 Медицински център 1-Русе: обособен е отделен вход за граждани с увреждания, съобразен с изискванията за осигуряване на достъпна архитектурна среда.

* 1. ЦПЗ – Русе ЕООД:

-Монтиран обезопасителен парапет във входа на Отделение за лечение на зависимости;

ЦПЗ Русе ЕЕООД, като доставчик на услуги, възложени за управление:

-проектиране на специализиран санитарен възел за лица в инвалидни колички в управляваната от Център за настаняване от семеен тип за пълнолетни лица с психични разстройства – 1;

-предложение/заявка за закупуване на устройство за изкачване на инвалидни колички по стълбища. Това е наложено поради факта, че по мнение на специалисти е невъзможно монтиране на автоматизирана рампа за инвалидни колички заради размерите на стълбището към Мъжко и Женско отделения и ЦНСТ ПЛПР – 1.

1.8 Детски ясли и ДМК:

**Всички функциониращи детски ясли на територията на община Русе няма осигурена достъпна среда, предвид че децата са много малки и майките ги носят в детската ясла с количка. Планират се поетапно дейности за осигуряване на достъпна среда.**

Детска млечна кухня осигурява храна за децата от детските ясли, както и по желание на родителите, за децата, които не посещават детски ясли. Осигурена е достъпна среда за родителите във всички изнесени пунктове за раздаване на храна.

**2.Направление „Спорт“. Общински спортни обекти, с ангажирани ОП „Спортни имоти**“:

2.1 Спортен комплекс „Ялта“ **-** Градски стадион - общинска собственост: до момента за използване на стадиона няма изградена достъпна архитектурна среда на гражданите с увреждания. Влизането в сградата се извършва с помощта на близки и служители на община Русе, през пространството, определено за автобуси.

Планира се проектиране за изграждане на достъпна архитектурна среда в Спортен комплекс „Ялта“ и градския стадион в него и търсене на програми за финансиране от ЕС.

* 1. Спортен комплекс „Дунав“ - Има добре изградена достъпна архитектурна среда: рампи/ подвижна платформа; изградени санитарни възли за лица с увреждания.
  2. Спортен комплекс „Локомотив“ - Сградата е едноетажна, но е стара и се нуждае от основен ремонт. Няма изградена достъпна архитектурна среда за граждани с увреждания. Планира се проектиране за изграждане на достъпна архитектурна среда в комплекс „Локомотив“ и търсене на програми за финансиране от ЕС.

Всички останали спортни сгради и съоръжения, са дадени на концесионери, съгласно действащата нормативна уредба и те отговарят за поддържането на базите и осигуряване на достъпна архитектурна среда.

**3. Направление „Образование“: Образователни услуги - детски градини и общински училища:**

3.1 За подобряване на архитектурната среда за достъп на деца с увреждания в общински детски градини, са предприети мерки от община Русе за отчетният период и са изградени следните съоръжения:

През 2023 г. в детските градини на територията на община Русе е изградена достъпна архитектурна среда, както следва:

В ДГ „Роза“ – с. Ново село, ДГ „Синчец“, ДГ „Здравец“ и ДГ „Райна Княгиня“ – гр. Мартен са изградени телескопични рампи за инвалидни колички, а ДГ „Чучулига“ е изградена подвижна рампа за хора с намалена подвижност. В ДГ „Детелина“ и ДГ „Зора“ са изградени санитарни възли за деца с увреждания. Средствата за осигуряване на достъпна архитектурна среда са осигурени от бюджетите на детските градини.

3.2 За подобряване на архитектурната среда за достъп на деца с увреждания в общински училища, по данни на РУО и отдел „Образование“, община Русе е извършено следното:

*В две основни училища са изградени следните елементи за достъпна среда:*

-ОУ „Никола Обретенов“-Русе е изградена мобилна рампа за хора с увреждания;

-ОУ „Братя Миладинови“-Русе са осигурени допълнителни дръжки/ръкохватки в санитарните помещения на училището.

*В три професионални гимназии на територията на Община Русе*, са финансирани чрез бюджета на Министерство на образованието и науката, като са извършени подобрения за изглаждане на достъпната архитектурна среда, както следва:

-ПГСС „Ангел Кънчев“-Русе: изработена подвижна рампа на стойност 8383,00 лв. без ДДС. Средствата са от бюджета на училището;

-ПГ по транспорт: във връзка с извършване на ремонтни дейности по ОП „Региони в растеж“ 2014-2020 г., съфинансирана от Европейския съюз, чрез Европейския фонд за регионално развитие, през 2023 г. на всеки етаж в професионалната гимназия са изградени санитарни възли за граждани с увреждания и вътрешен четириспирков асансьор;

-ПГЕЕ „Апостол Арнаудов“-Русе: през 2023 г. стартирано изпълнението на договор с предмет „Инжинеринг-проектиране, авторски надзор и изпълнение на СМР за модернизация на образователната инфраструктура на ПГЕЕ „Апостол Арнаудов“ – Русе“. Модернизацията включва: изграждане на подемна платформа за лица в неравностойно положение до първия етаж на сградата, рампа до входа на физкултурния салон, асансьорна уредба с 4 спирки от партер до 4-ти етаж, изграждане на санитарни възли за хора с увреждания на всички етажи в сградата.

Специализирани тоалетни за лица с увреждания има в единадесет общински училища. Средствата за осигуряване на достъпна архитектурна среда са осигурени от бюджетите на училищата.

3.3 През 2023 г. в ОУ „Тома Кърджиев“-Русе, със средства от бюджета на Община Русе се изгради и монтира хидравлична платформа за осигуряване на достъпна среда за нуждаещите се ученици и граждани. Освен хидравлична платформа е извършено и демонтиране на съществуващите парапети, монтирана на вертикална, както и ограждане на стълбищното огледало с два пласта гипсокартон и боядисването му с цветен латекс.

**По данни на РУО**, професионалните гимназии могат да кандидатстват по Националната програма „Осигуряване на съвременна, сигурна и достъпна образователна среда“, модул 3, като могат да се реализират следните дейности:

-Проектиране и изграждане на покрити рампи;

-покривни покрития на вече изградени рампи;

-адаптиране и изграждане на санитарни възли;

-ремонт на прилежаща инфраструктура;

- изпълнение на асансьор;

-доставка и монтаж на подемни платформи;

-маркиране на маршрутите и обозначаване на помещенията.

По данни на община Русе, планират се средства за изграждане на асансьор в ОУ „В. Априлов“-Русе и СУЕЕ „Св. К. К. Философ“- изграждане на асансьор.

**Проекти на община Русе:**

-Създаване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда и обособяване на STEM пространства в ОУ Отец Паисий - гр. Русе - Община Русе кандидатства с проектно предложение, което е одобрено по процедура „Модернизация на образователна среда” към Националния план за възстановяване и устойчивост за ОУ “Отец Паисий“ – Русе. Предвижда се цялостен нов облик на учебното заведение чрез внедряване на мерки за енергийна ефективност, осигуряване на достъпна среда и изграждане на STEM кабинети;

-Създаване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда и обособяване на STEM пространства в ДГ "Слънце" - гр. Русе - Община Русе кандидатства с проектно предложение, което е одобрено по процедура „Модернизация на образователна среда” към Националния план за възстановяване и устойчивост за ДГ “Слънце“. Предвижда се цялостен нов облик на детското заведение чрез внедряване на мерки за енергийна ефективност, осигуряване на достъпна среда и изграждане на STEM кабинети;

-„Изграждане на Международен младежки център – Русе“ - Община Русе кандидатства с проект, който беше одобрен и получи покана за сключване на договор за финансиране на проектно предложение за изграждане на Международен младежки център – Русе в сградата на бившия Дом на учителя на ул. "Александровска“ 29. Целта на проекта е да предостави на младите хора разнообразни дейности, както и цялостни услуги в помощ на личностното им развитие и пригодността им към заетост. Проектът предвижда да се извърши основен ремонт на сградата, както и вътрешно реновиране и преустройство. Ще бъде закупено нужното съвременно и мултифункционално обзавеждане и оборудване, което да отговаря на нуждите на младите хора. Сградата ще бъде пригодена за използване и от лица с физически увреждания;

-“Осигуряване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда в ЦПЛР - Общежитие за средношколци, гр. Русе“ - Община Русе кандидатства и спечели проект по Плана за възстановяване и устойчивост за основен ремонт и прилагане на мерки за енергийна ефективност за общежития в системата на училищното образование. Предвижда се извършване на основен ремонт, в това число и прилагане на мерки за енергийна ефективност и осигуряване на достъпна архитектурна среда;

-“Осигуряване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда в общежитие на ПГСС „Ангел Кънчев“ - Образцов Чифлик“ Община Русе кандидатства и спечели проект по Плана за възстановяване и устойчивост за основен ремонт и прилагане на мерки за енергийна ефективност за общежития в системата на училищното образование. Предвижда се извършване на основен ремонт, в това число и прилагане на мерки за енергийна ефективност и осигуряване на достъпна архитектурна среда.

**От анализ на постъпилата информация е видно, че се полагат усилия за планиране и изграждане на достъпна архитектурна среда на деца и лица с увреждания в образователните институции.**

1. **Направление „Социални услуги и дейности“:**

От извършен актуален анализ на състоянието на социалните услуги, предоставяни от Община Русе към този момент е установено, че една немалка част от услугите, все още нямат изградена съвременна достъпна архитектурна среда, което затруднява достъпа на потребителите, особено с по-тежки двигателни увреждания. Социалните услуги, особено Центрове за настаняване от семеен тип са изградени по съвременни изисквания и имат много добра база, пригодени санитарни възли, рампи, асансьори и обзавеждане.

Необходими мерки:

Извършване на проектиране и изграждане на достъпна архитектурна среда във всички останали соцални услуги, които нямат такава, след изготвянето на архитектурен план от управителите на институциите, както и да се търсят възможности за поетапно финансиране.

**Получени са следните предложения:**

**- Сдружение „Център Динамика“:**

Необходимо е изграждане на достъпна среда в социалната услуга Кризисен център за лица, жертва на домашно насилие или трафик, тъй като достъпът до която е чрез 4 стъпала към входа. Има и авариен изход с 2 стъпала.

**- ЦПЗ Русе ЕООД:**

Социалните услуги „Център за настаняване от семеен тип за пълнолетни лица с психични разстройства“ са ситуирани в двора на ЦПЗ – Русе ЕООД, бул. „Тутракан“ № 20 на 3 ет., в сградата над Женско и Мъжко отделение. Необходимо е да се монтира платформа или друго подходящо приспособление за посрещане нуждите на потребители и/или граждани със специални потребности при придвижване.

**-СНЦ „Еквилибриум“:**

ЦНСТМУ „Надежда“ и ЦНСТМУ „Любов“ - гр. Русе:

Осигуряване на достъпни места за паркиране на двата служебни автомобила на центровете;

По отношение на обзавеждането на двете сгради е необходимо да се подменят парапетите на стълбището с по-качествени и изработени от здрав материал, който да гарантира безопасността на потребителите при придвижване във вътрешното пространство на центровете;

Изграждане на авариен изход от втория етаж на сградите. Спалните помещения на потребителите се намират на втория етаж, което представлява трудност и крие риск за живота им при възникване на пожар. През 2022 г. в ЦНСТМУ „Любов“ възникна пожар по време на нощния сън на потребителите, което затрудни тяхното извеждане извън сградата.

**-ЦСРИН:**

-подмяна на подовата настилка, подходяща за хора с увреждания и незрящи.

**-Сдружение „Дете и пространство“:**

Необходимо е изграждане на асансьор за колички за придвижване до втори етаж в услугата ДЦДМУ –Мечо пух;

**-Сдружение ЦККТ „Решения“ – Русе**-„Дневен център за пълнолетни лица с увреждания“ с адрес гр. Русе, бул. Тутракан №20

Необходимо е закупуване на мобилно устройство за изчакване на стълби за инвалидни колички.

-**ДСХ-Русе**-планират се дейности за реформиране на услугата и изграждане на достъпна среда, чрез проект: „Извършване на строителни дейности и доставка на оборудване и обзавеждане с оглед реформиране на Дом за стари хора "Възраждане" - град Русе“ по НПВУ;

**Общинско предприятие „Обреден дом“-Русе:**

Гробищен парк „Басарбово“ има изградена рампа за достъп на хора с увреждания до административната сграда още през първата половина на 2022 г.

Гробищен парк „Чародейка“ и в Сватбения дом няма изградена достъпна среда.

Сватбеният дом е паметник на културата и действия за изграждане на достъпна среда могат да бъдат предприети, след съгласуване с Министерство на културата.

**За всички останали СУ, поетапно се предвижва изграждане на достъпна среда, чрез търсене на подходящи проекти, с финансиране от ЕСФ.**

5.**Направление Култура: Общински обекти и исторически сгради, свързани с култура, история и изкуство:**

*5.1. Регионален исторически музей*: изграден е верижен транспортьор и рампи от двете страни на входа на сградата

*5.2. Екомузей с аквариум:* изграден е асансьор за придвижване между етажите и рампа на входа

*5.3.* *Къща музей „Баба Тонка“:* изграден асансьор и достъп на посетители с увреждания през задния вход на сградата

*5.4. Римска крепост „Сексагинта Приста“:* изградена рампа на входа и рампи в обекта за лесно придвижване на хора с увреждания

*5.5. Музей на градския бит*: сградата е паметник на културата. Няма изградена достъпна архитектурна среда.

Необходимо е изграждане на подходяща среда за достъп за хора с увреждания.

*5.6. Музей „Захари Стоянов“*: сградата е паметник на културата. Няма изградена достъпна архитектурна среда.

**Необходимо е изграждане на подходяща среда за достъп за хора с увреждания.**

5.7 *Регионална библиотека „Любен Каравелов“*: Сградата разполага с рампа на входа за лесно придвижване на хора с увреждания при влизане. Сградата е паметник на културата.

Необходимо е изграждане на вътрешен асансьор от подземния до втория етаж, където са галерията и киносалонът.

*5.8 Русенска художествена галерия:* има рампа с парапети от едната страна на входа. Сградата се състои от партер и сутерен, без да е оборудвана с асансьор за придвижване между етажите. Санитарният възел се намира в сутерена и е недостъпен за хора с увреждания.

Необходимо е поставяне на тактилни предупредителни ленти; реновиране на рампата и снабдяване с платформен подемник/верижен транспортьор; изграждане на вертикален платформен подемник (платформен асансьор в междустълбищното пространство) и санитарни възли.

*5.9 Читалище „З. Стоянов*“-необходимост от изграждане на асансьор;

* 1. *Читалище „В. Левски-“*изграждане на рампа с парапет.

**6. Направление: Комунални дейности и услуги: Транспортна инфраструктура:**

*-Архитектурен достъп на гражданите по улици, квартали и булеварди, подлези и надлези;*

*-Достъпна транспортна мрежа за гражданите: достъпен градски и междуградски транспорт;*

*-Достъпност на спирките на обществения градски транспорт, тротоари, кръстовища и др.;*

*-Подобряване достъпа на хора с увреждания до зоните за почасово платено паркиране и паркинги общинска собственост;*

*-Предоставяне право на паркиране на индивидуално паркомясто пред дома;*

*-Достъпна форма за актуална информация на гражданите с увреждания*.

От анализа на състоянието за достъпна архитектурна среда по булеварди, кръстовища, улици, надлези и подлези на територията на община Русе е установено, че актуалните архитектурни планове за облагородяване на съществуващата пътна мрежа-градска мобилност на територията на община Русе е съобразена с изискванията за достъпна архитектурна среда, съгласно нормативната уредба. На кръстовища, улици и паркинги, както и на подлези и надлези по различни проекти се планират изграждане на съоръжения, които да улеснят придвижването на хора с увреждания: тактилни плочки, ленти, рампи, светофари, асансьори, както и Брайлови надписи.

Налице са редица проблеми при изграждането на достъпна архитектурна среда, а именно: има електрозахранване по тротоарите, които са на Енерго Про и при всяка СМР и строеж се изисква и тяхно съгласие, както и на мобилните телефонните оператори.

Създадена е организация от община Русе, специализираните дирекции, свързани с планиране, контрол, строителство и архитектура за всеки един нов проект за сграда, училище, детски и социални заведения, както и уличната мрежа да се проектира, съгласно нормативните изисквания за достъпна архитектурна среда и поетапно ще се осигури такава. За подвижните платформи в обществените сгради е добре да има карта на лицата с увреждания, както и обучение на определени служители, които да работят и подпомагат лицата с увреждания.

По проект „Подобряване качеството на атмосферния въздух чрез закупуване и доставка на електрически превозни средства за шосеен транспорт-електробуси и тролейбуси за Община Русе“, финансиран от Оперативна програма „Околна среда 2014-2020 г“, съфинансирана от Европейския съюз, чрез Европейските структурни и инвестиционни фондове и Кохезионния фонд, са доставени 20 броя нови електробуси с бавнозарядни станции за тях. Същите са в експлоатация и изпълняват редовни маршрутни разписания. Доставени са и 4 броя бързозарядни станции 600 V, като същите са монтирани на крайни спирки по маршрутите на електрическите автобуси.

По същия проект е проведена процедура и са закупени електрически превозни средства“-12 (+/-1) метрови тролейбуси-15 на брой и са новопроизведени.

Осигурени са още 24 броя градски автобуси марка „ВАН ХООЛ“. Същите са нископодови, климатизирани и разполагат с рампи за хора с увреждания и детски колички. Тези превозни средства са включени в лиценза на ОТР ЕАД за обществен превоз на пътници и поетапно са въведени в експлоатация по част от градските автобусни линии.

Подобряване достъпа на хора с увреждания до зоните за почасово платено паркиране и паркинги-общинска собственост:

Това включва безплатно издаване на карти за паркиране на хора на местата, определени за превозните средства, обслужващи хора с трайни увреждания и използване на улеснения при паркиране. Нормативното основание за издаване на карта за паркиране на хора с увреждане е уредено в чл. 99а от Закона за движение по пътищата.

Предоставяне право на паркиране на индивидуално паркомясто пред дома:

На територията на гр. Русе са обособени и обозначени 730 паркоместа за хора с трайни увреждания, като не малка част от тях са и в зоните за кратковременно паркиране. Ползването на паркоместата в тези зони е безплатно, като времетраенето за еднократно паркиране в платената зона е почасово, но не повече от 3 часа. Основанието затова е приетата от Общинския съвет Наредба №18 за обществения ред при ползване на превозни средства на територията на Община Русе. В чл.16, ал.5 от същата е посочено, че право на безплатно паркиране на местата за платено паркиране имат автомобили превозващи и/или управлявани от хора с увреждания, снабдени с карта, удостоверяваща правото за ползване на такова място. Картата трябва да отговаря на изискванията на стандартизирания модел на Общността от Приложението към Препоръка 98/376/ЕО на Съвета от 4 юни 1998г. относно картата за паркиране на хора с увреждания.

Извън зоните за платено паркиране и в жилищните квартали, обозначените паркоместата не са персонални и не дават право само на едно лице с увреждане да се възползва от тях, а на всеки, който притежава „Карта за паркиране на хора с трайни увреждания“. Паркоместата не следва да се използват за денонощно паркиране на един автомобил, а само при обслужване на лицето с увреждания.

Съгласно разпоредбата на чл. 58, т. 3 от Закона за хората с увреждания, Министерството на транспорта и съобщенията (МТС) създава условия за достъп на хората с увреждания до транспортни, информационни и комуникационни услуги, като разработва нормативни актове за осигуряване на специални условия за движение, спиране, паркиране и престой на пътни превозни средства (ППС), управлявани от хора с увреждания или превозващи хора с увреждания.

По отношение на достъпна среда в кръстовища, са предприети мерки от ОП „Комунални дейности“, община Русе за периодично подменяне на „зумери“ - звуково сигнални устройства на светофарите, с цел улесняване придвижването на хора със зрителни проблеми. Подменят се периодично счупените стъкла на спирките на територията на община Русе, както и поддържане на светещите ленти.

Осигуряват се на нуждаещите се граждани право на паркиране в паркинги общинска

собственост и индивидуално парко място пред жилищата.

На сайта на община Русе, е публикувана информация за гражданите, с цел съдействие от общинска администрация при необходимост.

**7. Жилища: Анализ на състоянието за достъпна архитектурна среда в жилищата и блоковете:**

Анализът на фамилните жилища и блокове, където живеят лица с увреждания показва тревожни факти, по отношение на достъпността на средата. Построените жилища и блокове преди 2000 г., нямат изградена достъпност, като асансьори, рампи или платформи, което е голям проблем за гражданите. Пред блоковете и жилищата няма изградени рампи или подкосени прагове за улесняване придвижването на граждани с колички както и на майки с деца.

Министърът на труда и социалната политика утвърди Национална програма за изграждане на достъпна жилищна среда и осигуряване на условия за лична мобилност на хора с увреждания. За финансиране по Програмата може да кандидатства човек с трайно увреждане, с изготвена индивидуална оценка на потребностите, съгласно ЗХУ.

Предоставена е възможност за осигуряване на финансови средства в размер на 100 000 лв. на проект за изграждане на рампи, подемни платформи, асансьори в съществуващи жилищни сгради и прилежащи към тях пространства. По програмата могат да кандидатстват собственици на индивидуални жилищни сгради /къщи/, които са с трайни увреждания и се придвижват с инвалидна количка или в чието семейство има лице с увреждане

До 8000 лв. са предвидените финансови средства по компонент „Лична мобилност“. Средствата ще се предоставят за приспособяване на лек автомобил за управление на хора с трайни увреждания или закупуване на приспособено транспортно средство. Кандидатите още могат получат и финансиране на шофьорски курс. Право да кандидатстват имат хора с трайни увреждания с доказан дефицит на долен/долни или горен/горни крайници и ЕР на ТЕЛК, които имат документ, че са годни да шофират. Недостатък на тази програма е, че първоначално за проектиране и подготовка на документация за изграждане на рампа, асансьор или подемна платформа, кандидатът трябва да заплати с лични средства. Друга особеност е, че при жилищните сгради/блокове следва да се иска съгласие на всички живущи от входа, съгласно ЗУЕС и да има регистрирано Сдружение в съда, с което чрез общината се кандидатства по подобни програми за финансиране. До настоящия момент в град Русе няма лице, което да е одобрено по тази програма.

**Проекти на община Русе:**

-„Подкрепа за устойчиво енергийно обновяване на жилищния сграден фонд - етап I" - Община Русе депозира пред Министерството на регионалното развитие и благоустройството общо 34 проектни предложения по програма „Подкрепа за устойчиво енергийно обновяване на жилищния сграден фонд - Етап I“, от които са одобрени и ще бъдат санирани седем жилищни блока в Русе, за които са предвидени мерки за осигуряване на достъпна среда;

-„ReNature, Зелено моделиране на градски зони, създаване на нови системи за отдих и забавления на открито“ - Община Русе кандидатства за финансиране съвместно с Община Гюргево с проектно предложение по Програмата за трансгранично сътрудничество “Interreg VI-A Румъния — България 2021-2027 г.“. В рамките на проектното предложение се предвижда да се изгради парк в кв. Здравец върху общински имот на бул. „Липник“ №121. Проектното предложение включва паркът да бъде изграден с естествени и екологосъобразни материали, като средата ще бъде достъпна за хора с увреждания и майки с детски колички.

**ІV. ТАБЛИЦА ЗА ИЗПЪЛНЕНИЕ НА МЕРКИТЕ ЗА ОСИГУРЯВАНЕ НА ДОСТЪПНА АРХИТЕКТУРНА СРЕДА НА ГРАЖДАНИТЕ, НА ТЕРИТОРИЯТА НА ОБЩИНА РУСЕ 2024-2027, ПО НАПРАВЛЕНИЯ:**

**1. Здравеопазване:** Общински лечебни заведения и медицински центрове; детски ясли, Детска млечна кухня и пунктове;

**2. Спорт:** Общински спортни обекти;

**3. Образование:** Образователни услуги-детски градини и общински училища; обучение;

**4. Социални услуги и дейности;**

**5. Култура:** Общински обекти и сгради, свързани с култура и изкуство;

**6.Комунални дейности и услуги. Транспортна инфраструктура:**

-Архитектурен достъп на гражданите по улици, квартали и булеварди, подлези и надлези

-Достъпна транспортна мрежа за гражданите: достъпен градски и междуградски транспорт

-Достъпност на спирките на обществения градски транспорт, тротоари, кръстовища и др.

-Подобряване достъпа на хора с увреждания до зоните за почасово платено паркиране и паркинги общинска собственост

-Предоставяне право на паркиране на индивидуално паркомясто пред дома

-Достъпна форма за актуална информация на гражданите с увреждания

**7. Жилища: Мерки за достъпна архитектурна среда в жилища/блокове**

**Таблица: ПРИОРИТЕТ 1 – Направление „Здравеопазване“: Общински лечебни заведения и медицински центрове; детски ясли, Детска млечна кухня и пунктове**

***Оперативна цел:* Създаване на условия за равен достъп до качествено медицинско обслужване, здравно-медицински услуги и здравословно хранене на гражданите на територията на община Русе**

|  |  |  |  |  |  |  |
| --- | --- | --- | --- | --- | --- | --- |
| **Мярка** | **Дейности** | **Отговорни институции** | **Времеви период** | **Финансиране** | | |
| **Прогнозна стойност** | **Източник** | **Индикатори/изградени съоръжения за достъпна архитектурна среда** |
| **1.** Осигуряване на равен достъп на гражданите до качествено медицинско обслужване и медицински услуги. | 1.1. Подобряване на архитектурната инфраструктура в общинските медицински центрове и общински лечебни заведения, на територията на община Русе | Медицинските центрове и директорите на лечебните заведения; | 2024 – 2027 г. | Няма конкретна стойност | Държавно делегирани бюджети;  Програми и проекти, финансирани от ЕСФ и ЕИП;  Програми на МЗ; | Изградени съоръжения за достъпна архитектурна среда на гражданите с увреждания, съгласно анализа на средата |
|  | 1.1.1. Създаване на достъпна архитектурна среда за гражданите в Център по дентална медицина 1-Русе | Център за дентална медицина 1-Русе | 2024-2027 г. | . | Собствен бюджет  Финансиране по проекти на ЕСФ и програми на МЗ; | Изградени съоръжения за достъпна архитектурна среда на гражданите с увреждания, които не са реализирани до момента. |
|  | 1.1.2. Създаване на достъпна архитектурна среда за гражданите в Специализирана болница за активно лечение на пневмо-фтизиатрични заболявания „Д-р Граматиков“ – РУСЕ ЕООД   |  | | --- | |  | |  | | Специализирана болница за активно лечение на пневмо-фтизиатрични заболявания „Д-р Граматиков“ – РУСЕ ЕООД | 2024-2027 г. |  | Държавно делегиран бюджет;  Финансиране по проекти на ЕСФ и програми на МЗ; | Изградени съоръжения за достъпна архитектурна среда на гражданите с увреждания:  1.Изграждане на асансьор в амбулаторния блок на болницата;  2. Периодично планиране и подновяване на базата, съгласно нормативните изисквания за достъпна архитектурна среда. |
|  | 1.1.3 Създаване на достъпна архитектурна среда за гражданите в Медицински център 1-Русе ЕООД | Медицински център 1-Русе ЕООД | 2024-2027 г. |  | Собствен бюджет;  Финансиране по проекти на ЕСФ и програми на МЗ; | Изградени съоръжения за достъпна архитектурна среда на гражданите с увреждания:  1. Изграждане на допълнително специализирано стълбище, извън сградата, с релси като се осигури и рампа за лицата с колички, съгласно нормативните изискванията.  2. Изграждане на санитарни възли за лица с увреждания |
|  | 1.1.4 Създаване на достъпна архитектурна среда за гражданите в Комплексен онкологичен център-Русе ЕООД: | КОЦ-Русе | 2024-2027 г. |  | Държавно делегиран бюджет;  Финансиране по проекти на ЕСФ и програми на МЗ; | Изградени съоръжения за достъпна архитектурна среда на гражданите с увреждания:  1. Изграждане на втора рампа, в ляво на централния вход на КОЦ;  2. Изграждане на платформа за достъп на лица с увреждания до Отделението по нуклеарна медицина;  3. В сградата на ул. Стоян Заимов 2, Отделение по палиативни грижи -необходимост от изграждане на асансьор с две спирки и рампа за централния и страничния вход. |
| **2.** Осигуряване на равен достъп на гражданите до качествени здравно профилактични услуги: Детски ясли. | 2.1. Подобряване на архитектурната инфраструктура в общинските детски ясли на територията на община Русе | Детски ясли;  Община Русе | 2024 – 2027 г. |  | Държавно делегирани бюджети;  Програми и проекти, финансирани от ЕСФ и ЕИП;  Програми на МЗ; | Изградени съоръжения за достъпна архитектурна среда в Детски ясли – поетапно проектиране и изграждане на съоръжения. |
| **ПРИОРИТЕТ 2 – Направление „Спорт“. Общински спортни обекти и услуги**  ***Оперативна цел: Равнопоставеност в достъпа до спортни услуги и дейности на гражданите, с цел повишаване на здравословен начин на живот.*** | | | | | | | |
| **Мярка** | **Дейности** | **Отговорни институции** | **Времеви период** | **Финансиране** | | |
| **Прогнозна стойност** | **Източник** | **Индикатори** |
| 1. Осигуряване на достъпа на гражданите до спортни услуги и дейности, на територията на община Русе, чрез изграждане на достъпна архитектурна среда. | 1.1. Подобряване на архитектурната инфраструктура в Спортен комплекс „Ялта“-Русе | ОП „Спортни имоти“ | 2024-2027 г. | 27 000 лв. | Собствен бюджет;  Финансиране по проекти на ЕСФ и програми на ММС; | Изградени съоръжения за достъпна архитектурна среда на гражданите с увреждания:  1. Проектиране и изграждане на достъпна архитектурна среда в Спортен комплекс „Ялта“ и градския стадион към него |
|  | 1.2. Подобряване на архитектурната инфраструктура в Спортен комплекс „Локомотив“-Русе; | СК „Локомотив“-Русе;  ОП „Спортни имоти“ | 2024-2027 г. |  | Собствен бюджет;  Финансиране по проекти на ЕСФ и програми на ММС; | Изградени съоръжения за достъпна архитектурна среда на гражданите с увреждания:  1. Проектиране и изграждане на достъпна архитектурна среда в СК „Локомотив“ |
| **ПРИОРИТЕТ 3 – Направление „Образование“: Образователни услуги - детски градини, държавни и общински училища и младежки центрове.**  **Оперативна цел: *Осигуряване на достъпна архитектурна среда на деца и ученици до общински детски и учебни заведения. Осигуряване на достъпна архитектурна среда на младежи и лица с увреждане за включване в подходящи за тях обучения.*** | | | | | | | |
| **Мярка** | **Дейности** | **Отговорни институции** | **Времеви период** | **Финансиране** | | |
| **Прогнозна стойност** | **Източник** | **Индикатори** |
| 1. Осигуряване на достъпна архитектурна среда на деца в общински детски градини, на територията на община Русе. | 1.1. Подобряване на архитектурната среда за достъп на деца с увреждания в общински детски градини. | Детски градини  Община Русе | 2024-2027 г. |  | Делегиран бюджет  Финансиране по проекти на ЕСФ и програми на МОН | Изградени съоръжения за достъпна архитектурна среда на гражданите с увреждания:  1. Поетапно проектиране и изграждане на достъпна архитектурна среда във всички общински детски градини, 2. Осигуряване а възможност за кандидатстване по общинска подпрограма „Проектиране и изграждане на нови детски площадки и/или ремонти и сертифициране на съществуващи такива, облагородяване на дворни пространства и модернизиране на общинските детски градини“ във функция „Образование“ |
| 2.Осигуряване на достъпна среда в държавните училища | 2.1Подобряване на архитектурната среда за достъп на деца с увреждания в държавни училища. | РУО  Директори на училищата | 2024-2027 г. |  | Националната програма „Осигуряване на съвременна, сигурна и достъпна образователна среда“, | Изградени съоръжения за достъпна архитектурна среда на ученици с увреждания:  1. Поетапно проектиране и изграждане на достъпна архитектурна среда в държавни училища |
| 3. Осигуряване на достъпна архитектурна среда на деца в общински училища, на територията на община Русе | Подобряване на архитектурната среда за достъп на деца с увреждания в общински училища. | Общински училища  Община Русе  ОУ „В. Априлов“-Русе  СУЕЕ „Св. К. К. Философ“ | 2024-2027 г. |  | Национална програма „Красива България“ и съфинанси-  ране от Община Русе | Изградени съоръжения за достъпна архитектурна среда:  Изграждане на асансьор в ОУ „В. Априлов“-Русе и СУЕЕ „Св. К. К. Философ |
|  |  | ДГ "Слънце" - гр. Русе | 2024-2027 г. |  | Националния план за възстановяване и устойчивост | Извършване на строително-ремонтни дейности, внедряване на мерки за енергийна ефективност, изграждане на достъпна среда и обособяване на STEM пространства в ДГ "Слънце" - гр. Русе |
|  |  | ОУ „Отец Паисий“ | 2024-2027 г. |  | Националния план за възстановяване и устойчивост | Извършване на строително-ремонтни дейности, внедряване на мерки за енергийна ефективност, изграждане на достъпна среда и обособяване на STEM пространства |
|  |  | ПГСС „Ангел Кънчев“ - Образцов Чифлик“ | 2024-2027 г. |  | Националния план за възстановяване и устойчивост | Извършване на основен ремонт, в това число и прилагане на мерки за енергийна ефективност и осигуряване на достъпна архитектурна среда. |
|  |  | Общежитие за средношколци, гр. Русе.  Община Русе | 2024-2027 г. |  | Националния план за възстановяване и устойчивост | Осигуряване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда в Общежитие за средношколци, гр. Русе. |
| 4. Осигуряване на достъпна архитектурна среда на деца и младежи в младежки центрове в общински училища, на територията на община Русе |  | Община Русе | 2024-2027 г. |  | Проект„Изграждане на Международен младежки център – Русе“ | Извършване на основен ремонт на сградата, както и вътрешно реновиране и преустройство, осигурена достъпна среда. |
|  | | | | | | | |
| **ПРИОРИТЕТ 4: Направление „Социални услуги и дейности“**  ***Оперативна цел: Осигуряване на достъпна архитектурна среда и равен достъп до социални услуги и социални дейности на гражданите, с цел повишаване качеството на живот и социално включване*** | | | | | | | |
| **Мярка** | **Дейности** | **Отговорни институции** | **Времеви период** | **Финансиране** | | |
| **Прогнозна стойност** | **Източник** | **Индикатори** |
| **1**.Осигуряване на достъпна архитектурна среда в социални услуги-резидентна грижа.Насърчаване на работодатели да създават работни места за групи в неравностойно положение на пазара на труда. | 1.1. ДСХ „Възраждане“-Русе.  Във връзка с преструктуриране на услугата, поддържане и обновяване на достъпна архитектурна среда за гражданите-потребители на услугите в ДСХ „Възраждане“. | ДСХ „Възраждане“-Русе  Община Русе | 2024-2027 г. |  | НПВУ | Основен ремонт и реформиране на ДСХ-изграждане на достъпната среда. |
|  | 1.2. Дом за пълнолетни лица с Деменция „Приста“-Русе /ДПЛД/ | ДПЛД  Община Русе | 2024-2027 г. | . | Държавно делегиран бюджет  Финансиране по проекти на ЕСФ и програми на МТСП. | 1. Проектиране и обновяване на достъпната среда на ДПЛД. |
|  | 1.3. Дом за пълнолетни лица с физически увреждания „Милосърдие“-Русе./ДПЛФУ/ | Директор на ДПЛФУ-Русе  Община Русе | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | 1. Проектиране и обновяване на достъпната среда на ДПЛФУ. |
|  | 1.4 Осигуряване на достъпна архитектурна среда в други социални услуги, където няма изградена такава. | Доставчици/директори на социалните услуги | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | Изградени съоръжения за достъпна архитектурна среда на гражданите с увреждания в социалните услуги:  1. Поетапно проектиране и обновяване на достъпната среда на социалните услуги. |
|  |  | Сдружение „Център Динамика“- Кризисен център за лица, жертва на домашно насилие или трафик | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | Изградени съоръжения за достъпна архитектурна среда |
|  |  | ЦПЗ Русе ЕООД  „Център за настаняване от семеен тип за пълнолетни лица с психични разстройства“ са ситуирани в двора на ЦПЗ – Русе ЕООД, бул. „Тутракан“ № 20 на 3 ет. | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | Монтиране на платформа |
|  |  | СНЦ „Еквилибриум“:  1.ЦНСТМУ „Надежда“ и 2.ЦНСТМУ „Любов“   1. ЦНСТДМУ „Розовата къща“; 2. КСУДС | 2024-2027 г.  2024-2027 г.  2024-2027 г. |  | Държавно делегиран бюджет  Финансиране по проекти на ЕСФ и програми на МТСП.  Държавно делегиран бюджет  Финансиране по проекти на ЕСФ и програми на МТСП. | Осигуряване на достъпни места за паркиране на два служебни автомобила;  Подменя парапетите на стълбището с по-качествени и изработени от здрав материал;  Изграждане на авариен изход от втория етаж на сградите.  Изграждане на авариен изход за потребителите;  Проучване на възможност за ползване на асансьора само от служители на услугата. |
|  |  | ЦСРИН-незрящи | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | Подмяна на нова подова настилка. |
|  |  | Сдружение „Дете и пространство“-  -ДЦДМУ Мечо пух  ЦНСТДМУ „Вяра“ | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | Изграждане на асансьор за колички за придвижване до втори етаж;  На входа, на тротоара подновяване на разрушен наклон за количкитие. |
|  |  | Сдружение ЦККТ „Решения“ – Русе  Дневен център за пълнолетни лица с увреждания“ с адрес гр. Русе, бул. Тутракан №20 | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | Закупуване на мобилно устройство за изчакване на стълби за инвалидни колички. |
| Осигуряване на достъпна архитектурна среда в Общинско предприятие „Обреден дом“-Русе | Гробищен парк „Чародейка“ и в Сватбения дом | Общинско предприятие „Обреден дом“-Русе | 2024-2027 г. |  | Държавно делегиран бюджет  Финансиране по проекти на ЕСФ и програми на МТСП. | Изграждане на достъпна среда. |
|  |  |  |  |  |  |  |
| **ПРИОРИТЕТ 5 – Направление „Култура“: Достъпна архитектурна среда в общински обекти/исторически сгради, свързани с култура, история и изкуство**  ***Оперативна цел: Осигуряване правата на гражданите, за достъп до културни и исторически сгради и центрове и участие в културния живот*** | | | | | | | |
| **Мярка** | **Дейности** | **Отговорни институции** | **Времеви период** | **Финансиране** | | |
| **Прогнозна стойност** | **Източник** | **Индикатори** |
| 1.Осигуряване на гражданите с увреждания на достъпна архитектурна среда в общинските културно-исторически обекти и центрове, на територията на община Русе. | 1.2 Регионална библиотека „Любен Каравелов“-Русе | Директор на РБ „Любен Каравелов“ | 2024-2027 г. |  | Финансиране по проекти на ЕСФ и програми на МК. | 1. Изграждане изход на киносалон. |
|  | 1.3. Русенска художествена галерия /РХГ/ | Директор на РХГ | 2024-2027 г. |  | Финансиране по проекти на ЕСФ и програми на МК. | 1. Поставяне на тактилни предупредителни ленти;  2. Реновиране на рампата и снабдяване с платформен подемник/верижен транспортьор;  3. Изграждане на вертикален платформен подемник (платформен асансьор в междустълбищното пространство) и санитарни възли. |
|  | Народно Читалище „З. Стоянов“-Русе | Община Русе  Ръководител НЧ | 2024-2027 г. |  | Финансиране по проекти на ЕСФ и програми на МК. | Изграждане на асансьор. |
|  | Народно Читалище „В. Левски-“. | Община Русе  Ръководител НЧ | 2024-2027 г. |  | Финансиране по проекти на ЕСФ и програми на МК. | Изграждане на рампа с парапет |
| 2. Осигуряване на достъпна архитектурна среда на други общински сгради и обекти с обществено предназначение, които не са предоставени за управление на други организации |  |  |  |  |  |  |
| **ПРИОРИТЕТ 6 – Направление „Транспорт“- Комунални дейности и услуги. Транспортна инфраструктура**  ***Оперативна цел: Създаване на достъпна транспортна среда на гражданите и правото им на свободно придвижване до услуги и обекти с обществено значение*** | | | | | | | |
| **Мярка** | **Дейности** | **Отговорни институции** | **Времеви период** | **Финансиране** | | |
| **Прогнозна стойност** | **Източник** | **Индикатори** |
| 1. Осигуряване на достъпна архитектурна среда на гражданите в комуналните дейности и услуги, на територията на община Русе. | 1.1 Архитектурен достъп на гражданите по улици, квартали и булеварди, подлези и надлези на територията на община Русе. | Община Русе | 2024-2027 г. |  | Финансиране по проекти на ЕСФ и програми. | Проектиране и поетапно изграждане на съоръжения за достъпна архитектурна среда на гражданите с увреждания по улици, квартали и булеварди, подлези и надлези, на територията на община Русе.  Актуализиране на ПУП |
|  | 1.2. Достъпна транспортна мрежа за гражданите: достъпен градски и междуградски транспорт. | Община Русе | 2024-2027 г. | Закупуване на нови автобуси при необходимост | Финансиране по проекти на ЕСФ и програми.. | Проектиране и поетапно изграждане на съоръжения за достъпна архитектурна среда на гражданите с увреждания в транспортните средства, на територията на община Русе. |
|  | 1.3. Подобряване достъпа на хора с увреждания до зоните за почасово платено паркиране и паркинги-общинска собственост; | Община Русе | 2024-2027 г. | Безплатно издаване на карти за паркиране на хора с трайни увреждания | Финансиране по проекти на ЕСФ и програми. | Повишаване информираността на гражданите за паркиране-безплатни карти за паркиране. |
|  | 1.4. Предоставяне право на паркиране на индивидуално паркомясто пред дома. | Община Русе | 2024-2027 г. | Обозначаване на 1 брой паркомясто на стойност 280 лева без ДДС | Финансиране по проекти на ЕСФ и програми. | Повишаване информираността на гражданите за паркиране и осигуряване на специални паркоместа пред блоковете/жилищата на гражданите.  Поставяне на табели за паркиране на лица с увреждания. |
|  | 1.5. Достъпна форма за актуална информация на гражданите, на територията на община Русе; | Община Русе | 2024-2027 г. |  | Финансиране по проекти на ЕСФ и програми.  Общински бюджет | Съставяне и публикуване в сайта на община Русе и на други публични места /Автогара, Централна ЖП гара/  **Актуална план-схема за придвижване на лица с увреждания до най-важните обекти и услуги в гр. Русе:** Автогара, ЖП гара, УМБАЛ „Канев“ АД Русе; РЗИ, ОДМВР, НАП, ДСП и др. важни институции. |
|  | 1.5 Подобряване средата на гр. Русе | Община Русе  Гюргево, Румъния | 2024-2027 г. | Програмата за трансгранично сътрудничество “Interreg VI-A Румъния — България 2021-2027 г.“. | Проект: „ReNature, Зелено моделиране на градски зони, създаване на нови системи за отдих и забавления на открито“ | Изграждане на парк с естествени и екологосъобразни материали, като средата ще бъде достъпна за хора с увреждания и майки с детски колички. |
| **ПРИОРИТЕТ 7 – Направление „Жилища“. Достъпна архитектурна среда в жилищата и блоковете за гражданите с увреждания**  ***Оперативна цел: Създаване на достъпна жилищна среда на гражданите и правото им на свободно придвижване*** | | | | | | | |
| **Мярка** | **Дейности** | **Отговорни институции и/или лица** | **Времеви период** | **Финансиране** | | |
| **Прогнозна стойност** | **Източник** | **Индикатори** |
| 1.Осигуряване на достъпна архитектурна среда на гражданите в жилища, блокове и фамилни къщи, на територията на община Русе. | 1.1 Архитектурен достъп на гражданите до домовете | Домоуправители по ЗУЕС;  Физически лица чрез регистрирани Сдружения.  Община Русе | 2024-2027 г. |  | Собствено финансиране;  Финансиране по проекти на ЕСФ и програми на МТСП.  Национална програма за изграждане на достъпна жилищна среда и осигуряване на условия за лична мобилност на хора с увреждания. | Проектиране и поетапно изграждане на съоръжения за достъпна архитектурна среда на гражданите с увреждания до домовете си. |
|  |  | Домоуправители по ЗУЕС;  Физически лица чрез регистрирани Сдружения.  Община Русе. | 2024-2027 г. |  | Проект „Подкрепа за устойчиво енергийно обновяване на жилищния сграден фонд - етап I"-МРРБ | Саниране на седем жилищни блока в Русе, за които са предвидени мерки за осигуряване на достъпна среда; |

**V. ОЧАКВАНИ РЕЗУЛТАТИ:**

Реализирането на заложените дейности и изпълнение на целите на Общинската програмата за осигуряване на достъпна архитектурна среда 2024-2027 г., ще доведе до:

* Подобряване на градската среда и цялостното устойчиво градско развитие на Община Русе;
* Равен достъп на гражданите до образователни, здравни, трудови, социални и културни услуги и дейности, както и участие в обществения живот;
* Повишаване информираността на обществото за толерантност и недопускане на дискриминация;
* Подобряване на транспортната мрежа и цялата инфраструктура, свързана с придвижването на хората с увреждания.
* Публикуване на план-схема за транспортна мрежа на община Русе, с най-важни обекти и значими услуги.
* Стимулиране участието на граждани с увреждания във всички сфери на социално-икономическия живот и недопускане на изолация.
* Спазване на българското и европейското законодателство, насочено към защита правата на гражданите с увреждания и осигуряване на пълноценен живот.

**VІ. КОНТРОЛ И МОНИТОРИНГ НА ИЗПЪЛНЕНИЕТО:**

Мониторингът, контролът, координацията и изпълнението на дейностите по настоящата Общинска Програма за достъпна архитектурна среда 2024-2027 ще се извършва от експертите на дирекция СЗД, община Русе.

Мониторингът на Общинската Програма за достъпна архитектурна среда 2024-2027 ще се осъществява чрез периодично, ежегодно събиране и анализиране на актуална информация от всички заинтересовани страни, както и съгласуване на мерките.

**Основни методи на мониторинга са:**

Ежегодно изискване на информация по планираните дейности от отговорните лица и институции, анализиране на информацията и отчитане на изпълнението по приоритетите на Програмата в *Мониторингов годишен отчетен доклад* *на община Русе*.

Докладът се изготвя от експерти на община Русе, ангажирани с мониторинг, оценка и отчитането на дейностите по Общинската Програма за достъпна архитектурна среда 2024-2027.

Мониторинговият годишен отчетен доклад се представя от кмета на община Русе пред Общинския съвет **до 20 февруари на всяка следваща календарна година**.

***Забележка:*** Общинската Програма за достъпна архитектурна среда 2024-2027 е отворен документ, който при промяна на важни обстоятелства може да се допълва и променя.

**ЕНЧО ЕНЧЕВ**

*За Кмет на Община Русе,*

*съгласно Заповед № РД-01-1869/27.06.2024 г.*