**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Приемане на Решение за установяване позицията на Община Русе по повод въпроси от дневния ред на присъствено извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 11.09.2024 г.

**УВАЖАЕМИ ОБЩИНСКИ СЪВЕТНИЦИ,**

Съгласно разпоредбата на чл. 198б, т. 2 от Закона за водите (ЗВ), управлението на ВиК системите се осъществява от Асоциация по ВиК, доколкото собствеността спрямо ВиК системите и съоръженията в границите на обособената територия е разпределена между Държавата и общините, респ. между няколко общини. На основание чл. 198в, ал. 1 ЗВ, във връзка с чл. 5, ал. 2, т. 1 и чл. 6, т. 2 от Правилника за организацията и дейността на асоциациите по водоснабдяване и канализация (ПОДАВК), издаден от Министъра на регионалното развитие, обн. ДВ бр. 66/08.08.2014 г., Асоциациите по ВиК са юридически лица със седалище и адрес в Областната администрация на съответната обособена територия. Същите се председателстват от областните управители на административните области, в които попадат съответните обособени територии.

Съгласно чл. 198в, ал. 6 от ЗВ и чл. 10, ал. 1 от ПОДАВК, общото събрание се свиква на редовни и извънредни заседания от председателя на асоциацията, по негова инициатива или по писмено искане на членовете й, които притежават поне десет на сто от гласовете в общото събрание.

В тази връзка в Община Русе е постъпило писмо с вх. №09-01-184#1/13.06.2024 г. от Областния управител на Област Русе, в качеството на Председател на Асоциацията по ВиК на обособената територия, обслужвана от „Водоснабдяване и канализация“ ООД – Русе с покана за свикване на присъствено извънредно заседание на Общото събрание на Асоциацията по ВиК, насрочено на **11.09.2024 г. (сряда) от 11,00** часа в Зала №1 на Областна администрация – Русе, като съгласно изискването на чл. 10, ал. 5, т.6 от Правилника за организацията и дейността на АВиК е определена и резервна дата за провеждане заседанието на **29.10.2024 г. (вторник) от 11,00 часа**, при следния проект за дневен ред:

1. Приемане на решение, на основание чл. 20, ал. 3 от Правилника за организацията и дейността на асоциациите по водоснабдяване и канализация /ПОДАВК/, за препоръчителна вноска на държавата в бюджета на Асоциацията по ВиК – Русе за 2025 г. в размер на 30 000 лв.

2. Други.

Към поканата за извънредно присъствено заседание са приложени проект на бюджет за 2025 г. и обосновката към него на Асоциацията по ВиК за 2025 г.

В представеният проект на бюджет за 2025 г. е предвидена приходна част в размер на 85714,29 лева, от които:

* финансиране на текущата дейност от държавата – средства осигурени от бюджета на Министерството на регионалното развитие и благоустройството, съгласно чл.198в, ал.13 от ЗВ за 2025 г. в размер на 30 000 лева;
* финансиране на текущата дейност от общините със средства от бюджетите на съответните общини, съобразно процентното съотношение на гласовете им, съгласно чл.198в, ал.13 от ЗВ за 2025 г. в размер на 55 714,29 лева;

Приходите ще бъдат разходвани за:

1. Персонал, други възнаграждения и плащания на персонал, задължителни осигурителни вноски от работодателя, в размер на 74 825,18 лева, от които:

- заплати и възнаграждения за персонала, нает на трудови правоотношения – 56 023,64 лева;

- други възнаграждения и плащания за персонала – 3 000,00 лева;

- задължителни осигурителни вноски, дължими от работодателя – 15 801,54 лева.

2. Издръжка в размер на 9 500,00 лева, от които:

- материали – 300,00 лева;

- консумативи – 4 000,00 лева;

- разходи за външни услуги – 2 500,00 лева;

- разходи за командировки – 1 000,00 лева;

* разходи за застраховка на ДМА (МПС и офисно обзавеждане и оборудване) – 800,00 лева,
* други разходи – 900,00 лева.

Съгласно чл. 198в, ал. 12 и 13 ЗВ, средствата, необходими за дейността на асоциацията по В и К се осигуряват от държавата и от общините, съобразно процентното съотношение на гласовете им, за сметка на бюджета на Министерството на регионалното развитие и благоустройството и на бюджетите на общините. Съобразно чл. 198в, ал. 8 ЗВ, когато в съответната асоциация по В и К участват държавата и повече от една община, държавата има право на 35 на сто от гласовете, а всички общини разпределят помежду си 65 на сто от гласовете, пропорционално на броя на населението им. Съгласно чл. 20, ал. 3 ПОДАВК, в компетентност на Общото събрание на Асоциацията по ВиК-Русе е възложено да приеме решение за определяне на препоръчителния размер на вноската на държавата в бюджета на Асоциацията.

На основание чл.198е, ал.3 и 5 от ЗВ, в компетентността на Общински съвет – гр. Русе са вменени правомощия да определя представител на Община Русе и мандат, при невъзможност за лично участие на Кмета на Община Русе, както и да съгласува позицията на представляващия Общината по въпросите от дневния ред, определени за разглеждане на насрочено заседание на Общото събрание на Асоциацията по ВиК.

Предвид гореизложеното, на основание чл.63, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общински съвет – Русе да вземе следното

**Р Е Ш Е Н И Е:**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и ал. 5 от Закона за водите, във връзка с чл.5, ал.6 и ал. 7 от Правилника за организацията и дейността на асоциациите по водоснабдяване и канализация, Общински съвет – Русе **реши:**

I. При невъзможност за лично участие на Кмета на Община Русе в извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за **11.09.2024 г. (сряда) от 11,00 часа** в Зала №1 на Областна администрация – Русе, и резервна дата за заседанието на **29.10.2024 г. (вторник) от 11,00 часа**, оправомощава инж. Здравка Великова - Заместник-Кмет на Община Русе с ресор „Устройство на територията” да представлява Община Русе на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе.

II. Оправомощава представителя на Община Русе да подкрепи и да гласува положително по точките от дневния ред на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за **11.09.2024 г. (сряда) от 11,00 часа** в Зала №1 на Областна администрация – Русе, и резервна дата за заседанието на **29.10.2024 г. (вторник) от 11,00 часа**, както следва:

1. Приемане на решение, на основание чл.20, ал.3 от Правилника за организацията и дейността на асоциациите по водоснабдяване и канализация, за препоръчителна вноска на държавата в бюджета на Асоциацията по ВиК – Русе за 2025 година в размер на 30 000,00 лева /тридесет хиляди лева/.

2. Други.

III. При настъпване на промени в процеса на обсъжданията на въпросите от дневния ред на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за **11.09.2024 г. (сряда) от 11,00 часа** в Зала №1 на Областна администрация – Русе, и резервна дата за заседанието на **29.10.2024 г. (вторник) от 11,00 часа**, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**Приложения:** 1. Копие на писмо с вх. № 09-01-184#1/13.06.2024 г. от Областния управител на Област Русе със съответните приложения.

**ВНОСИТЕЛ,**

**ПЕНЧО МИЛКОВ**

*Кмет на Община Русе*